Yategeezezza nti enguudo zikolebwa ku mutindo kyokka abatuuze ne bateekako kasasiro ate abavuzi b’ebidduka ne basimba mmotoka zaabwe ku bugulumu ne babwonoona bwatyo n’asaba abatuuze okulukuuma.
Ku Mmande yalulambudde ne bayinginiya ba KCCA n’ategeeza nti azzaako lw’e Namung’oona olutandikira ku katale k’e Kasubi okutuuka ku Northern Bypass.
Yagambye nti ekitundu ekiwedde kitandikira mu bitaala bya Bakuli, Nakulabye okutuuka e Kasubi.
Oluguudo balutaddeko amataala ga sola, luzimbiddwaako obugulumu ab’ebigere gye bayita, kuliko emyala eminene ate nga miwanvu egiyita mu ttaka okutambuza obulungi amazzi.
Yalabudde nti abatuuze bamanyi okucaafuwaza enguudo nga basuulako kasasiro naddala mu myala ne gizibikira, nti abanaakwatibwa baakuvunaanibwa era babonerezebwe.
Yategeezezza nti balutaddeko siteegi takisi we zisimba n’abasaabaze okulinnyira era tebaagala bantu bavugira waggulu ku bugulumu.
Yagambye nti waliwo ekiseera ekiweebwa kkampuni ekoze oluguudo okutereeza ebisangibwa nga tebiwedde bulungi era bagenda byonna kubikola abantu bavugireko nga tewali yeemulugunya.
Yagambye nti lwonna okuva e Bakuli okugenda e Namungoona lwandibadde luwedde naye ekitundu ekisigadde bagenda kusooka kusengula basuubuzi babatwale mu katale akalala.
“Twaguze ettaka erisoba mu yiika abasuubuzi b’e Kasubi we bagenda okusengukira.
Bonna twabawandiika era okuzimba nga kuwedde bagenda kuweebwa ebifo ebirungi we baba bakolera” Musisi bwe yagambye.
Yasiimye kkampuni ya China Railway Seventh Group erukoze ku mutindo. KCCA erina enguudo endala ezisoba mu mukaaga z’egenda okutandika okuli olw’e Lukuli n’emyala eminene okuli Nalukolongo, Lubigi, Nakamiro n’emirala.
KCCA ekoze enguudo ezisoba mu 10 mu myaka ebiri gyokka omuli olwa Makerere, Yusuf Lule, Bukoto, Mambule, Kafumbe Mukasa n’endala mu Lubaga ne Makindye. Zonna zimazeewo obuwumbi 100.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn